钦定古今图书集成/明伦汇编/氏族典/第058卷 > 徐处仁
## 钦定古今图书集成/明伦汇编/氏族典/第058卷 > 徐处仁

按《宋史徐处仁传》：“处仁，字择之，应天府谷熟县人。中
进士甲科，为永州东安县令，知济州金乡县。以荐除
宗正寺丞、太常博士，擢监察御史，迁殿中、右正言、给
事中，摄开封府，裁决如流，囚系常空。进户部尚书，继
拜中大夫、尚书右丞。丁母忧，免丧，以资政殿学士知
青州，徙知永兴军。童贯使陕西，欲平物价，处仁议不”
合。转运使阿贯意，劾处仁，改知河阳，落职知蕲州。久
之，以显谟阁直学士知颍昌府。童贯挤之，夺职，提举
鸿庆宫，复延康殿学士、知汝州。再奉鸿庆祠、知徐州。
召为醴泉观使，除侍读，出知扬州。未几，以疾奉祠归
南都。方腊为乱，处仁亟见留守薛昂，为画守战之策，
语闻于朝，起为应天尹。河北盗起，徙大名尹，进观文
殿学士，召为宝箓宫使，特陞大学士。钦宗即位，召为
中书侍郎。吴敏荐处仁可相，拜太宰兼门下侍郎。徽
宗西还，以处仁为扈驾礼仪使，从出郊迎处仁言论
初与吴敏合，唐恪、耿南仲、聂山欲排去二人，讽言者
论之，与敏俱罢。处仁以观文殿大学士为中太一宫
使，寻知东平府，提举崇福宫。高宗即位，起为大名尹、
北道都总管，卒于郡。